แดงชุมนุมราชประสงค์กระทบแรงงานเดือดร้อน13,800คน
กรมการจัดหางานตั้งศูนย์ช่วยเหลือลูกจ้าง นายจ้าง เจ้าของสถานประกอบการ ที่ได้รับผลกระทบในพื้นที่แดงชุมนุม
19 เม.ย. 2553

กรมการจัดหางานตั้งศูนย์ช่วยเหลือลูกจ้าง นายจ้าง เจ้าของสถานประกอบการ ที่ได้รับผลกระทบในพื้นที่แดงชุมนุม
นายจีรศักดิ์ สุคนธชาติ อธิบดีกรมการจัดหางาน เปิดเผยว่า กรมได้เก็บข้อมูลผู้ประกอบการ ลูกจ้างที่ได้รับผลกระทบจากการชุมนุมทางการเมืองที่บริเวณแยกราชประสงค์ไปจนถึงย่านสีลม พร้อมประเมินตัวเลขความเสียหายแล้ว แบ่งเป็นแรงงานได้รับความเดือดร้อน ประมาณ 13,800 คน สถานประกอบการ ประกอบด้วย โรงแรม 13 แห่ง ห้างสรรพสินค้า 5 แห่ง ร้านค้าย่อยที่เช่าสถานที่ในห้างฯ อีกกว่า 400 ราย
นายจีรศักดิ์ กล่าวต่อว่า เพื่อบรรเทาความเดือด กรมการจัดหางานได้จัดตั้งศูนย์ช่วยเหลือผู้ได้รับผลกระทบจากการชุมนุมทางการเมือง หรือ ศชจ.หน่วยงานดังกล่าวจะทำหน้าที่เป็นชุดเคลื่อนที่เร็วลงพื้นที่ไปให้ความช่วยเหลือ ลูกจ้าง และนายจ้างที่ได้รับความเดือดร้อนทันที
"ศชจ.ทำหน้าที่รวบรวมข้อมูล และรับลงทะเบียนผู้ถูกเลิกจ้างจากการชุมนุม ตลอดจนกำหนดมาตรการในการให้ความช่วยเหลือด้านสิทธิประโยชน์ต่างๆ เช่น สิทธิประกันการว่างงาน และสิทธิ์การรักษาพยาบาล จากสำนักงานประกันสังคม นอกจากนี้ยังรับลงทะเบียนการหางานให้กับแรงงานที่เดือดร้อนอีกด้วย"นายจีรศักดิ์ กล่าว.